
Text rozhodnutia
Súd: Krajský súd Bratislava Spisová značka: 6Co/137/2014 Identifikačné číslo súdneho spisu: 1111218145 Dátum vydania rozhodnutia: 27. 03. 2014 Meno a priezvisko sudcu, VSÚ: JUDr. Martin Murgaš ECLI: ECLI:SK:KSBA:2014:1111218145.1 Uznesenie Krajský súd v Bratislave v právnej veci žalobcu: SKP, k.s., Lazovná 64, Banská Bystrica, správca konkurznej podstaty úpadcu KFZ Sys, s.r.o., v konkurze, Košútska ul. č. 1342, Sládkovičovo, zast. advokátom JUDr. Pavlom Konečným, Hurbanova ul. č. 14/A, Banská Bystrica, proti žalovanému: AseL, s.r.o., Ružová dolina č. 6, Bratislava, o zaplatenie 1.158,13 eur s prísl., na odvolanie spoločnosti Thorpe recovery, s.r.o., Stráž č. 8419, Zvolen, zast. advokátom JUDr. Petrom Psotkom, Stráž č. 223, Zvolen proti rozsudku Okresného súdu Bratislava I zo 16. októbra 2013 č. k. 5C/111/2011- 73, pomerom hlasov 3:0, takto r o z h o d o l : Odvolanie sa o d m i e t a. Žiaden z účastníkov nemá právo na náhradu trov odvolacieho konania. o d ô v o d n e n i e : Napadnutým rozsudkom súd prvého stupňa uložil žalovanému zaplatiť žalobcovi 1.158,13 eur s 18,25 % úrokami z omeškania zo sumy 450,11 eur od 18. 3. 2007 do zaplatenia, s 18,25 % úrokami z omeškania zo sumy 64,12 eur od 18. 1. 2007 do zaplatenia, s 18,25 % úrokami z omeškania zo sumy 580,86 eura od 11. 5. 2007 do zaplatenia a s 18,25 % úrokami z omeškania zo sumy 63,04 euro od 18. 2. 2007 do zaplatenia a ďalej povinnosť nahradiť žalobcovi trovy konania 137,24 eur, všetko do 3 dní od právoplatnosti rozsudku. Proti tomuto rozhodnutiu podala odvolanie spoločnosť Thorpe recovery, s.r.o. Navrhla, aby odvolací súd napadnutý rozsudok. Uviedla, že podaním z 18. 10. 2012 právny zástupca žalobcu navrhol súdu prvého stupňa, aby pripustil zmenu účastníka konania na strane žalobcu na základe ktorého z konania vystúpi pôvodný žalobca (SKP, k. s.) a na jeho miesto vstúpi do konania spoločnosť Thorpe recovery, spol. s r. o. Spolu s návrhom bola súdu prvého stupňa zaslaná aj zmluva o postúpení pohľadávok z 20. 6. 2012 a z 27. 6. 2012, ako aj plnomocenstvo na zastupovanie v konaní. Návrh na zmenu účastníka na strane žalobcu bolo konajúcemu prvostupňovému súdu zaslaný k sp. zn. 18 Ro 54/2011 dňa 24. 10. 2012, t. j. pred dňom vyhlásenia rozsudku. Odvolací súd prejednal odvolanie bez nariadenia pojednávania a dospel k záveru, že odvolanie treba odmietnuť. Pre rozsudok je rozhodujúci stav v čase jeho vyhlásenia (§ 154 ods. 1 O.s.p.). Z obsahu spisu nevyplýva skutočnosť prezentovaná odvolateľom, že by teda odvolateľ navrhol zámeru účastníkov konania na strane žalobcu. V spise sa teda nenachádza žiadne podanie obsahujúce návrh na pripustenie zmeny účastníka konania na strane žalobcu a ani zmluva o postúpení pohľadávky, z ktorej by vyplývalo, že predmetná pohľadávka bola postúpená spoločnosti Thorpe recovery, spol. s r. o. V spise sa nachádza iba zmluva, ktorou právny predchodca žalobcu spoločnosť Mediation KMCH, spol. s r. o. predmetnú pohľadávku postúpila žalobcovi. Napokon ani samotný odvolateľ nepreukázal, že by mu žalobca predmetnú pohľadávku postúpil, keď túto skutočnosť nemožno vyvodiť ani z priloženého poštového podacieho hárku. V ňom sa neuvádza, aká písomnosť bola súdu doručovaná, ani ktorého konania sa mala týkať. Správne preto postupoval súd prvého stupňa, keď konal s pôvodným účastníkom konania na strane žalobcu. Z uvedeného vyplýva, že odvolateľ sa nestal účastníkom súdneho konania sp. zn. 5C 111/2011. Účastník môže napadnúť rozhodnutie súdu prvého stupňa odvolaním, pokiaľ to zákon nevylučuje. Ak z právneho predpisu vyplýva určitý spôsob vyrovnania vzťahu medzi účastníkom a vedľajším účastníkom, môže podať odvolanie aj vedľajší účastník (§ 201 O.s.p.). Odvolací súd odmietne odvolanie, ktoré bolo podané niekým, kto na odvolanie nie je oprávnený (§ 218 ods. 1 písm. b) O.s.p.). Keďže odvolanie podal subjekt, ktorý nie je účastníkom konania, odvolací súd odvolanie odmietol podľa § 218 ods. 1 písm. b/ O.s.p. V prípade, ak skutočne došlo k postúpeniu žalovaných pohľadávok na spoločnosť Thorpe recovery, spol. s r. o., nič nebráni odvolateľovi, aby sa svojich práv domáhal voči žalobcovi v osobitnom konaní. O trovách odvolacieho konania odvolací súd rozhodol podľa § 146 ods. 1 písm. c/ v spojení s § 224 ods. 1 O.s.p. Poučenie: Proti tomuto uzneseniu odvolanie nie je prípustné.

